嫩菊开金,万里霜天林叶坠
今夕重阳秋意深。 篱边散、嫩菊开金。 万里霜天林叶坠, 萧索动离心。 臂上茱萸新。 似旧年、堪赏光阴。 百盏香醪且酬身。 牛山会难寻。
嫩蕊包金粉,重葩结绣囊
残花何处藏, 尽在牡丹房。 嫩蕊包金粉, 重葩结绣囊。 云凝巫峡梦, 帘闭景阳妆。 应恨年华促, 迟迟待日长。
嫩蕊浓香自妍好,一簪华发
九日菊花迟, 茱萸却早。 嫩蕊浓香自妍好。 一簪华发, 只恐西风吹帽。 细看还遍插, 人忘老。 千古此时, 清欢多少。 铁马台空但荒草。 旅愁如海, 须把金尊销了。 暮天秋影碧, 云如扫。
嫩碧才平水,圆阴已蔽鱼
田田八九叶, 散点绿池初。 嫩碧才平水, 圆阴已蔽鱼。 浮萍遮不合, 弱荇绕犹疏。 增在春波底, 芳心卷未舒。
嫩冰犹薄,溪奁照梳掠
雁霜寒透幕。 正护月云轻, 嫩冰犹薄。 溪奁照梳掠。 想含香弄粉, 艳妆难学。 玉肌瘦弱。 更重重、龙绡衬著。 倚东风, 一笑嫣然, 转盼万花羞落。 寂寞。 家山何在, 雪后园林, 水边楼阁。 瑶池旧约。 鳞鸿更仗谁托。 粉蝶儿只解, 寻桃觅柳, 开遍南枝未觉。 但伤心, 冷落黄昏, 数声画角。
嫩红和露入桃腮,柳外东边楼阁
春衫薄薄寒犹恋。 芳草连天远。 嫩红和露入桃腮。 柳外东边楼阁、燕飞来。 霓裳一曲凭谁按。 错重看。 金虬闲暖麝檀煤。 银烛替人垂泪、共心灰。
嫩绿与残红,又是一般春意
雨过远山如洗。 云散落霞如绮。 嫩绿与残红, 又是一般春意。 春意。 春意。 只怕杜鹃催里。
嫩阴绿树,正是春留处
时霎清明, 载花不过西园路。 嫩阴绿树。 正是春留处。 燕子重来, 往事东流去。 征衫贮。 旧寒一缕。 泪湿风帘絮。
嫩绿团枝苔径湿,帘开双燕入
风雨急。 红紫又还狼藉。 嫩绿团枝苔径湿。 帘开双燕入。 院静昼闲人寂。 一缕水沈烟直。 心事有谁能会得。 阶前芳草碧。